[{"text_idx": "#000001", "text": "Pasa den urteko martxoan jakinarazi zuen Adifek hiru milioi euro inbertituko zituela Pasai Antxoko tren geltokia berritzeko. Erabakiaren berri izan zuenean, Eduardo Perezek argi izan zuen urte luzez buruan zerabilen ideia martxan jartzeko momentu aproposagorik ez zela izango. Geltokiaren eraikina bakarrik berriztea ez da zentzuzkoa harentzat; inguru osoari eragingo liokeen plana bazuen."}, {"text_idx": "#000002", "text": "Perez, lanbidez delineatzailea, geltokiaren parean bizi da, Antxoko Nafarroa etorbidean, hain zuzen: \u00abUrteak daramatzat geltokia behatzen eta pentsatzen lur gehiegi okupatzen duela, bertako azpiegiturei ez zaiela behar adina etekin ateratzen, alegia\u00bb. Hortaz, lursail horrek hartzen duen espazioa optimiza zitekeela pentsatu izan du urte luzez antxotarrak, \u00abbulebar bat egiteko erabiltzen ez den espazio horretan\u00bb."}, {"text_idx": "#000003", "text": "Berehala ekin zion Perezek lanari: aurreproiektu bat diseinatu eta udal gobernura bidali zuen. Izaskun Gomez alkatearen erantzuna, baina, ez zen izan hark espero zuena; proposamena \u00abeskertzekoa zela\u00bb aitortu zion, baina udalak tren geltokiaren birmoldaketa proiektua soilik lehenetsiko zuela adierazi zuen. Hortaz, Adifek proposamena ezagutaraztean, eta soilik orduan, egongo zen aukera \u00abatalen bat zuzentzeko\u00bb, edota plana \u00abzeuden proposamenen arabera doitzeko\u00bb, haien artean, Perez berarena."}, {"text_idx": "#000005", "text": "Bistan zen udalaren planak ez zetozela bat herritarrenekin. \u00abNire proposamena, Adifen lanak porturantz apur bat mugitzea da, erabilerarik gabeko instalazio zaharrak kenduz eta geltokiak okupatzen duen lekua murriztuz\u00bb, dio Perezek. Bazirudien, baina, Pasaiako agintaritzak ez zuela \u00abhasiera batean behintzat\u00bb ideia hori partekatzen."}, {"text_idx": "#000013", "text": "Ideia oso antzekoa zen, oro har: Adifen tren geltokiak okupatzen zuen espazioa aztertu eta sinplifikatu, lursail hori Pasai Antxon bulebarra sortzeko erabiltzeko. \u00abHorrek itxaropena eman zigun\u00bb, dio Perezek. Baina gauzak ez ziren hain erraz joango. Departamentuko kideek jakinarazi zieten eurek planak diseinatu bai, baina ez zituztela gauzatzen. \u00abHorrenbestez, ideia bazegoen, baina ez, ordea, hura martxan jartzeko asmorik\u00bb."}, {"text_idx": "#000014", "text": "Hasieran babesik ez lortzeak harago joatera animatu zuen plataforma"}, {"text_idx": "#000015", "text": "Paraleloki, Azpiegitura sailarekin jarri ziren harremanetan eta, nahiz eta hasieran elkartzeko eskaerari uko egin zioten, azkenean, Antonio Aiz sailburuordeak bilera bat proposatu zien plataformako bi kideei. Bilbon elkartu ziren eta, Perezen ustez, hura izan zen urtebete ondoren eman ahal izan zuten lehen pauso sendoa."}, {"text_idx": "#000016", "text": "Aizek ezezaguna zitzaien informazio berria helarazi zien. Finean, aitortu zien bazirela hurrengo urteetarako aurreikusita zeuden hainbat lan lerro, Pasaiako tren geltokiaren espazioa geroz eta gutxiago erabiltzea eragingo zutenak. Perezen ustez, portuari zerbitzu eman besterik ez dute egiten geltokiaren alboan dauden, eta erabilera oso gutxi duten trenbideek. Horregatik, sailburuordeak antxotarren ideiarekin bat egin zuen, \u00abguztiz zentzugabetzat\u00bb zuelako birmoldaketa integral bat burutzea orain geltokia dagoen kokaleku berdinean."}, {"text_idx": "#000017", "text": "Horrez gain, bilera hartan izan ziren bi aldeak bat etorri ziren bulebarraren sorrerarekin. Aizek gehitu zuen ideia ona izan zitekeela Pasai Antxoko pasealekua Herreran, topo geltoki berriaren birmoldaketan, sortutako ibilbidearekin elkartzea. Izan ere, plataformak proposatutako bulebarizazioak ez luke egungo tren geltokiak okupatzen duen espazioa soilik hartuko, baizik eta Buenavistako gainetik Kaputxinoetako biribilgunera arte doan bide guztia."}, {"text_idx": "#000020", "text": "Batetik, barrutiaren itxura guztiz aldatuko lukeelako, \u00abgune berdeekin, etxeetatik banandutako errepidearekin...\u00bb, eta, gainera, sustapen ekonomiko \u00abukaezina\u00bb izango litzateke herriarentzat; zonalde horren guztiaren balioa handituko litzateke eta Nafarroa hiribideko merkataritza berpiztuko luke bertan pasealeku bat izateak. Barrutia asko aldatuko luke lan berri horrek; herria \u00abbeste bat\u00bb izango litzateke, \u00abbetiko esentziarekin, baina Antxo berri bat\u00bb, dio Perezek."}, {"text_idx": "#000021", "text": "Hilaren 15ean egindako udalbatzarrean, ordea, Pasaiako alkateak adierazi zuen, \u00abzoritxarrez\u00bb, Antxoko bulebarra ez dela urte gutxi batzuetan emango den errealitate bat izango. Ez epe laburrean, ezta ertainean ere."}, {"text_idx": "#000022", "text": "Gomezen ustez, momentu hauetan, herriarentzat \u00abonena\u00bb dena, \u00abpremiazkoena\u00bb den horretatik desberdindu beharra dago. Premiazkoena, haren arabera, \u00abegoera negargarrian\u00bb dagoen geltokia berritzea da, eraikin berria egitea, alegia."}, {"text_idx": "#000025", "text": "Bestalde, trafikoari dagokionez ere, bulebarizazioaren egitasmoak hainbat onura ekarriko lituzkeela uste dute Antxoko herritarrek. Hala, Nafarroa etorbideko alde bakoitzean proposatutako bazterbideak sortzeak, arazoa izan duen (edo duten) ibilgailuak zirkulazio bidetik kanpo gelditzeko aukera emango luke. Horrela, gainontzeko kotxeek martxan jarraitu ahal izango lukete euren bidetik, aparteko pilaketarik sortu gabe. Maiz gertatu izan dira Nafarroa etorbideko errepidean gertakariak, auto ilarak sortuz."}, {"text_idx": "#000026", "text": "Pasai Antxoko tren geltokia, bidegorria eta errepidea."}, {"text_idx": "#000027", "text": "Perezek dioenez, ideia hau \u00absinplea bezain garrantzitsua\u00bb da, eta errepide berri guztiek hartu beharko lukete aintzat. Aldaketa txiki bat besterik ez da, baina zirkulazio-fluxua \u00abbiziki\u00bb erraz lezake.\nErrepidearen beste aldean (tren geltokia dagoen aldean), bigarren bazterbidearen alboan, orain dagoen bidegorria zabaltzeko plana dago aurreikusita plataformaren proiektuan. Antxotarren ustez, oraingo bidegorria estuegia da, daukan erabilpen aberatserako. Hori dela eta, bizikleta eta bestelako ibilgailuentzat leku gehiago gaitzea da aurreikusten den beste neurrietako bat."}, {"text_idx": "#000028", "text": "Bidegorriaren segidan, (eta trenbide berriaren hasierara arte), 2,5 eta 3 metro arteko pasealekua sortuko litzateke, zeinaren punturik estuena Antxoko ibaiaren altueran legokeen."}, {"text_idx": "#000029", "text": "Kokaleku horretatik aurrera, Buenavistarantz, bidea zabalduz doa landu duten egitasmoan jasoa dagoenez, trenbidearen bidea ez baita paraleloa etxe ilararekiko, eta, hortaz, oinezkoen bidearen eta burdinbideen artean gelditzen diren eremuak, lorategiak eta bestelako zonalde berdeak egiteko erabiltzea da ideia."}, {"text_idx": "#000030", "text": "Plataformako kideen ustez, eremu berdeek haurrekin eta txakurrekin paseatzeko aukera oso ona eskainiko lukete. Hala, gainera, txirrindulariek euren espazio propioa izango lukete, eta oinezkoei paseo berriaz gozatzeko aukera ere eskainiko litzaieke, elkar oztopatu gabe."}, {"text_idx": "#000031", "text": "Laburbilduz, eta ordenean jarrita, hauexek izango lirateke Nafarroa etorbidean dauden etxeetatik tren geltoki berrira arteko espazioa osatuko luketen elementuak: 12 metroko zabalerako bulebarra, lehen bazterbidea, bi norabideko errepidea, bigarren bazterbidea, bidegorri zabalagoa, eta, azkenik, hiru metro inguruko ibiltokia, zona berdeekin."}, {"text_idx": "#000032", "text": "13.000 metro koadro irabaziko lituzke Pasai Antxok\nAdifek plataformaren proposamenean aurreikusten diren lurrak \u00abaskatuko\u00bb balitu, Antxok 13.000 metro koadro berri irabaziko lituzke. Lanek herriaren zabalera zeharo hedatuko lukete, orain espaloi soil dena bulebar bilakatuz, eta estua den bidegorriaren alboan paseorako zonalde berri bat sortuz."}, {"text_idx": "#000033", "text": "12 metroko zabalerako bulebarra, etxeen eta errepidearen artean\nNafarroa hiribidean dagoen bi erreiko errepidea etxeetatik gehiago bananduko litzateke; hala, orain 5 metro dituen espaloiak beste 7 metro irabaziko lituzke, eta 12 metro inguruko bulebarra sortuko litzateke."}, {"text_idx": "#000034", "text": "Bazterbideak. Lekualdatutako errepideak alde bakoitzean bazterbide bana izango luke. Haietako bakoitza errei erdi baten zabalerakoa. Hortaz, bide berri baten espazioa gehituko litzaioke azpiegiturari. Istripuren bat gertatzen denean ilara handiak sortzen dira, eta bazterbideak aukera emango luke matxura duen ibilgailua alboan utzi, eta trafikoaren jarioa mantentzeko."}, {"text_idx": "#000040", "text": "Irun kalea 8, Errenteria-Orereta 20100"}]